BE, CZ, IE, EL, HR, IT, LV, LT, LU, HU, PT, RO, SK (13)

Condițiile de monitorizare pentru fond specifică faptul că statele membre trebuie să transmită anual Comisiei un raport privind implementarea programelor lor, până la 30 iunie din următorul an calendaristic. Comisia evaluează rapoartele de punere în aplicare și, dacă este necesar, solicită statelor membre să efectueze modificări. De asemenea, Comisia are obligația să prezinte, în timp util, Parlamentului European și Consiliului un rezumat al rapoartelor depuse de statele membre.

Fondul de ajutor european destinat celor mai defavorizate persoane (FEAD) a fost instituit prin Regulamentul (UE) nr. 223/2014 și are ca obiectiv să contribuie la atenuarea celor mai grave forme de sărăcie din UE, precum lipsa unui adăpost, sărăcia în rândul copiilor și lipsa alimentelor. În conformitate cu regulamentul, FEAD poate fi utilizat pentru a sprijini cele mai defavorizate grupuri ale societății, furnizând alimente, articole de consum de bază precum îmbrăcăminte, articole de încălțăminte și articole de toaletă sau organizând activități de incluziune socială. De asemenea, FEAD poate fi utilizat pentru a finanța colectarea și distribuirea de donații sub formă de alimente ca măsură de combatere a risipei de alimente.

Întrucât cheltuielile sunt eligibile în temeiul FEAD de la 1 decembrie 2013, rapoartele pregătite de o serie de state membre care implementează PO I au arătat că implementarea programului a început în 2014, odată cu activitatea de pregătire. Prin urmare, au fost raportate valori pozitive pentru indicatorii comuni de resurse, de realizare și de rezultat.

În total, 13 state membre (BE, CY, ES, FR, IT, LT, LU, LV, NL, PL, PT, RO și SI) au angajat cheltuieli pentru operațiuni. La sfârșitul anului 2014, totalul cheltuielilor angajate pentru operațiuni însuma 330,7 milioane EUR. Opt state membre (BE, ES, FR, LT, RO, PL, PT și SI) începuseră deja să furnizeze asistență în 2014. În total, o sumă de 95,9 milioane EUR a fost plătită în cinci state membre (BE, ES, FR, LT, RO) pentru operațiuni privind furnizarea de alimente. De asemenea, a fost achiziționată asistență în IT în 2014, dar nu a fost distribuită până în 2015.

Data timpurie de eligibilitate a cheltuielilor și nivelul ridicat de prefinanțare prevăzute în Regulamentul FEAD au făcut posibil ca aceste opt state membre să obțină rezultate foarte rapid. Experiența anterioară a statelor membre cu Programul de distribuire a alimentelor către persoanele cele mai defavorizate, implementat până în 2013, a fost, de asemenea, un factor care a contribuit la lansarea timpurie a programului.

În total, 228 707 tone de alimente au fost distribuite în 2014 de cele opt state membre menționate anterior, RO, FR și ES reprezentând 42,3 %, 28,8 % și, respectiv, 21,3 % din cantitatea distribuită. Indicatorii de resurse arată că gama de produse distribuite a variat între statele membre: în timp ce unele s-au concentrat pe un număr mic de grupe de produse, altele au selectat o gamă mai vastă de alimente. FR a fost singurul stat membru care a distribuit produse din toate cele șapte categorii acoperite de indicatorii comuni FEAD. Toate cele opt state membre au distribuit alimente sub formă de pachete, în timp ce două state membre (BE, ES) au furnizat și mese destinatarilor finali.

Exemple de conținut al unui pachet cu alimente: BE: lapte semidegresat, conservă de somon, file de macrou în sos de roșii, carne de vită, macaroane, fulgi de cartofi, roșii decojite, mazăre și morcovi, ciuperci, compot ușor îndulcit din amestec de fructe, ulei de arahide, gem, cereale pentru micul dejun, praf de budincă de vanilie. ES: alimente pentru adulți – 2 kg de orez, 2 kg de linte, 2 litri de lapte, 1 kg de paste, o cutie de 800 g de biscuiți, o conservă de 780 g de fasole verde, o conservă de 500 g de roșii prăjite; alimente pentru bebeluși – 4 cutii de lapte praf cu formulă Follow-On (800 g), alimente la borcan pentru bebeluși (8 pachete, 250 g fiecare). RO: 3 kg de făină, 3 kg de mălai, paste, 2 litri de ulei, 2 kg de zahăr, 12 bucăți de mezeluri.

În majoritatea statelor membre, achiziționarea de asistență este organizată la nivel central, iar apoi asistența este livrată și distribuită de către organizațiile partenere. Întrucât achiziționarea trebuie să fie realizată în conformitate cu normele privind achizițiile publice, capacitatea autorităților naționale de a organiza proceduri de achiziții publice într-un mod rapid și eficace pentru a se asigura distribuirea regulată de sprijin va fi un element esențial.

În total, se estimează că10 964 726 de persoane, dintre care 5 612 926 de femei, au beneficiat de asistență FEAD în 2014. Conform estimărilor, aproximativ un sfert dintre destinatari (3 092 695 de persoane) sunt copii cu vârsta de 15 ani sau mai mică și 1 220 615 persoane cu vârsta de 65 de ani sau mai mare. Printre destinatari, se estimează că au existat 621 979 de persoane cu handicap, 719 708 migranți, persoane de origine străină (inclusiv refugiați) și minorități și 69 451 de persoane fără adăpost.

Numărul de persoane care au primit sprijin prin FEAD în 2014 deja depășește cu mult previziunile inițiale. Evaluarea impactului pentru propunerea de regulament privind FEAD a estimat că fondul ar putea să sprijine între 1,96 milioane și 2,13 milioane de persoane pe an. Ar trebui să se țină seama de faptul că, în conformitate cu cerințele din Regulamentul delegat (UE) nr. 1255/2014 al Comisiei, valorile raportate pentru indicatorii comuni privind numărul de persoane care primesc sprijin prin FEAD au la bază estimări furnizate de organizațiile partenere.

Statele membre raportează că au furnizat o varietate de măsuri auxiliare odată cu distribuirea de alimente. Acestea includ:

─consiliere privind prepararea și depozitarea alimentelor, consiliere privind igiena personală (LT);

─îndrumare către servicii sociale adecvate (BE și FR);

─consiliere individuală și ateliere privind programele disponibile pentru destinatarii finali, pentru un stil de viață sănătos și gestionarea stresului (SI);

─sprijin psihologic și terapeutic, ateliere de gătit, educație privind nutriția, gestionarea deșeurilor alimentare și gestionare bugetului gospodăriei (PL).

Măsurile auxiliare sunt parte integrantă a implementării PO I și, prin urmare, Comisia va aștepta ca toate statele membre să furnizeze informații detaliate privind măsurile adoptate în rapoartele lor pentru 2015.

Rapoartele furnizate de statele membre care au ales PO II arată că gradul de implementare a fost limitat în 2014. Aceasta se datorează, de asemenea, adoptării relativ târzii a programelor în SE și DE (abia în 2015).

IV. Principii orizontale

Coordonarea cu FSE și alte politici ale UE în domeniu